मयप्रदेश से जिन प्रमुख लेखिकाओं के नाम सामने आते हैं उनमें मीरा जैन जिनकी ‘सर्वश्रेष्ठ’ एवं ‘दीपोत्सव’ लघुकथाएँ ध्यान खींचती हैं तो सुमति देशपाण्डे ‘विदाई’ एवं ‘घर’ आदि लघुकथाओं के कारण अपनी पहचान बना लेती हैं। सीमा पाण्डेय की ‘स्थानान्तरण’, ‘खुशखबर’ आदि लघुकथाएँ चर्चा की अपेक्षा रखती हैं तो कोमल ‘बोतल में बंद ममता’, ‘जिसकी लाठी उसकी भैंस’ जैसी रचनाओं के कारण उल्लेखनीय बन गई है। प्रज्ञा पाठक की लघुकथाओं में ‘अप–टू–डेट’, ‘विभाजन’ आदि चर्चित हैं। इन सबके अतिरिक्त जया नर्गिस मयप्रदेश की महिला लघुकथाकारों में एक ऐसा नाम है, जिसकी चर्चा के बिना मध्यप्रदेश की बात पूरी हो ही नहीं सकती। इनकी पाँच दर्जन से अधिक लघुकथाएँ चर्चित पत्र–पत्रिकाओं तथा उल्लेखनीय संकलनों के माध्यम से अपनी सफल एवं सार्थक पहचान बना चुकी हैं। ‘सतयुग नहीं’, ‘निश्चिंत’ जैसी लघुकथाएँ तो हिन्दी की श्रेष्ठ लघुकथाओं में आने का अ​धिकार रखती हैं। इसी धरती से कृष्णा अग्निहोत्री भी एक महत्त्वपूर्ण लेखिका हैं।